[pic] | EUROOPA ÜHENDUSTE KOMISJON |

Brüssel, 6.3.2007

SEK(2007) 300

KOMISJONI TALITUSTE TÖÖDOKUMENT

Saatedokument Ettepanek: EUROOPA PARLAMENDI JA NÕUKOGU DIREKTIIV millega muudetakse seoses aktsiaseltside ühinemisel või jagunemisel ette nähtud sõltumatu eksperdiaruande nõudega nõukogu direktiivi 78/855/EMÜ, mis käsitleb aktsiaseltside ühinemist, ning nõukogu direktiivi 82/891/EMÜ, mis käsitleb aktsiaseltside jagunemist Mõju hindamise kokkuvõte [KOM(2007) 91 lõplik] [SEK(2007) 298]

KOMISJONI TALITUSTE TÖÖDOKUMENT

Mõju hindamise kokkuvõte, mis on lisatud ettepanekule Euroopa Parlamendi ja nõukogu direktiivi kohta, millega muudetakse seoses aktsiaseltside ühinemisel või jagunemisel ette nähtud sõltumatu eksperdiaruande nõudega nõukogu direktiivi 78/855/EMÜ, mis käsitleb aktsiaseltside ühinemist, ning nõukogu direktiivi 82/891/EMÜ, mis käsitleb aktsiaseltside jagunemist

Kommenteeritud kokkuvõte

Ettepanek, millele käesolev mõju hindamine on lisatud, on osa laiaulatuslikust halduskoormuse vähendamise kavast. Nõukogu direktiivides 78/855/EMÜ ja 82/891/EMÜ on sätestatud, et aktsiaseltside ühinemise või jagunemise korral tuleb kohtul või ametiasutusel ametisse määrata (või määramise heaks kiita) üks või mitu eksperti, kes tegutsevad iga ühineva või jaguneva äriühingu huvides, kuid neist sõltumatult, ning kes tutvuvad põhjalikult ühinemis- või jagunemislepinguga. Nad peavad koostama kirjaliku aruande, selgitades ühinemise või jagunemise tingimusi ja aktsiate asendussuhte arvutamise meetodit, ning esitama selle asjaomaste äriühingute aktsionäridele. Ühinemise puhul on selle aruande esitamine praegu kohustuslik, st aruanne tuleb esitada ka siis, kui aktsionärid ei pea sellist teavet vajalikuks. Jagunemise puhul võivad liikmesriigid lubada selle nõude täitmata jätmist, juhul kui selles on kokku leppinud kõik aktsionärid ja muude hääleõigust andvate väärtpaberite omanikud. Ettepanek on muuta see valikuvõimalus üldiselt kehtivaks korraks.

Nende riikide hinnangute kohaselt, kus on halduskoormuse mõõtmine juba läbi viidud, on kõnealuste aruannete koostamisega seotud halduskulud ühe aasta kohta märkimisväärsed, eriti väikeste ja keskmise suurusega ettevõtete puhul. Vastavalt Taanis toimunud halduskoormuse mõõtmise andmetele ulatuvad selle nõude täitmisega seotud kulud ligikaudu 3500 euroni ühe ühinemise või jagunemise kohta. Praegused nõudmised põhjustavad finants- ja muude ressursside väärkasutamist, sest neid aruandeid koostatakse ka siis, kui neid ei vajata. Neid ressursse saaks kasutada mujal palju otstarbekamalt. Mõjuhindamise käigus vaadeldi seepärast järgmist kolme võimalust:

1. võimalus Poliitikat ei muudeta.

2. võimalus Kõnealuste nõuete kehtetuks tunnistamine, välja arvatud juhul, kui aktsionärid soovivad vastupidist.

3. võimalus Kõnealuste nõuete kehtetuks tunnistamine juhul, kui kõik aktsionärid on ühel meelel, et see on tarbetu.

Kuigi ettevõtete halduskoormust vähendavad nii teine kui ka kolmas võimalus, on kolmanda võimalusega võimalik saavutada suurem läbipaistvus ja aktsionäride parem kaitse ning viia need nõuded vastavusse äriühinguõiguse kümnendas direktiivis sätestatud nõuetega.[1]

[1] Euroopa Parlamendi ja nõukogu 26. oktoobri 2005. aasta direktiiv 2005/56/EÜ piiratud vastutusega äriühingute piiriülese ühinemise kohta (EMPs kohaldatav tekst)